CELEX: 62003TO0325
Language: et
Date: 2004-05-06 00:00:00
Title: Esimese Astme Kohtu teise koja esimehe määrus, 6. mai 2004. # E-Sim Ltd versus Siseturu Ühtlustamise Amet (kaubamärgid ja tööstusdisainilahendused) (OHIM). # Registrist kustutamine. # Kohtuasi T-325/03.

Kohtuasi T-325/03
      E-Sim Ltd
      versus
      Siseturu Ühtlustamise Amet (kaubamärgid ja tööstusdisainilahendused)
      Registrist kustutamine
      Esimese Astme Kohtu teise koja esimehe määrus, 6. mai 2004 ………………………….
      
      Määruse kokkuvõte
      Ühenduse kaubamärk – Läbivaatamise kord – Vastulause tõttu kaubamärgi registreerimisest keeldumise peale esitatud hagi – Vastulause
            tagasivõtmine – Lubatavus igal ajal – Hageja loobumine – Registrist kustutamine
      (Esimese Astme Kohtu kodukord, artikkel 99, nõukogu määrus nr 40/94, artikli 43 lõige 5)
      Ühenduse kaubamärgi registreerimise vastu algatatud vastulausemenetluses võib vastulause igal ajal tagasi võtta. Kui vastulausest
         loobutakse enne kui registreerimistaotluse tagasilükkamine määruse nr 40/49 ühenduse kaubamärgi kohta artikli 43 lõike 5 alusel
         on jõustunud, siis vastulausete osakonna ja ka apellatsioonikoja otsused selle vastulause osas kaotavad aluse ega saa olla
         takistuseks kaubamärgi registreerimisele.
      
      Kui hageja seoses sellega teatab Esimese Astme Kohtule kirjalikult, et ta soovib hagist loobuda, siis määrab esimees kohtuasja
         registrist kustutamise kodukorra artikli 99 kohaselt.
      
       (vt punktid 3–4)
ESIMESE ASTME KOHTU TEISE KOJA ESIMEHE MÄÄRUS
      6. mai 2004(*)
      
      Registrist kustutamine
      Kohtuasjas T-325/03,
      E-Sim Ltd, asukoht: Jeruusalemm (Iisrael), esindaja: advokaat A. Ebert-Weidenfeller,
      
      hageja,
      versus
      Siseturu Ühtlustamise Amet (kaubamärgid ja tööstusdisainilahendused), esindaja: G. Schneider,
      
      kostja,
      Siseturu Ühtlustamise Ameti apellatsioonikoja menetluse teine pool oli
      Druckhaus Waiblingen Remstal-Bote GmbH, asukoht: Waiblingen (Saksamaa),
      
      mille esemeks on klassidesse 9 ja 42 kuuluvate teatud kaupade ja teenuste tähistamiseks sõnalise kaubamärgi E-SIM taotleja
         tühistamishagi Siseturu Ühtlustamise Ameti neljanda apellatsioonikoja 18. juuni 2003. aasta otsuse peale (R 281/2002-4), millega
         jäeti rahuldamata hageja kaebus vastulausete osakonna otsuse peale, millega keelduti nimetatud kaubamärgi registreerimisest
         vastulausete menetluses, mille algatas klassidesse 9, 35, 41 ja 42 kuuluvate teatud kaupade ja teenuste tähistamiseks siseriikliku
         sõnalise kaubamärgi ASIM omanik, 
      
      EUROOPA ÜHENDUSTE ESIMESE ASTME KOHTU TEISE KOJA ESIMEES
      on andnud järgmise
      määruse
      1       Hageja teavitas Esimese Astme Kohtu kantseleisse 26. novembril 2003 saabunud kirjaga Esimese Astme Kohut sellest, et kuna
         Druckhaus Waiblingen Remstal-Bote GmbH võttis Siseturu Ühtlustamise Ametile adresseeritud 31. oktoobri 2003. aasta kirjaga
         tagasi vastulause vaidlusaluse kaubamärgi registreerimise kohta, siis soovib hageja Esimese Astme Kohtu kodukorra artikli 99
         alusel kaebusest loobuda. Kohtukulude väljamõistmist hageja ei nõudnud.
      
      2       Esimese Astme Kohtu kantseleisse 18. detsembril 2003 saabunud kirjaga palus kostja Esimese Astme Kohtul mitte lõpetada kohtuasja
         menetlust registrist kustutamise määrusega, vaid määrusega selle kohta, et asi ei jõudnud kohtuotsuseni, et vältida vaidlustatud
         otsuse kohtuotsusena jõustumist. Kostja ei esitanud oma märkustes kohtukulude väljamõistmise nõuet.
      
      3       Nagu on sedastatud 3. juuli 2003. aasta määruses kohtuasjas Lichtwer Pharma v. Siseturu Ühtlustamise Amet – Biofarma (Sedonium) (T-10/01, kohtulahendite kogumikus veel avaldamata, punkt 15), võib vastulause,
         nagu ka registreerimistaotluse igal ajal tagasi võtta. Kui vastulausest loobutakse enne, kui taotluse tagasilükkamine nõukogu
         20. detsembri 1993. aasta määruse (EÜ) nr 40/94 ühenduse kaubamärgi kohta (EÜT 1994, L 11, lk 1) artikli 43 lõike 5 alusel
         on jõustunud, siis vastulausete osakonna ja ka apellatsioonikoja otsused selle vastulause osas kaotavad aluse ega saa olla
         takistuseks kaubamärgi registreerimisele.
      
      4       Kodukorra artikli 99 kohaselt, kui hageja teatab Esimese Astme Kohtule kirjalikult, et ta soovib hagist loobuda, siis määrab
         esimees kohtuasja registrist kustutamise.
      
      5       Kodukorra artikli 87 lõike 5 kolmanda lõigu kohaselt, kui hagist loobutakse ja ei esitata nõuet kohtukulude väljamõistmiseks,
         siis kannab kumbki pool ise oma kulud.
      
      6       Kohtuasi kustutatakse seega registrist ja kohtukulude väljamõistmise nõuete puudumisel kannab kumbki pool ise oma kulud.
      Esitatud põhjendustest lähtudes
      ESIMESE ASTME KOHTU TEISE KOJA ESIMEES
      määrab:
      1.      Kustutada kohtuasi T-325/03 Esimese Astme Kohtu registrist.
      2.      Jätta kohtukulud poolte kanda.
      6. mail 2004 Luxembourgis.
      
               Kohtusekretär 
            
             
            
                      Koja esimees
            
         
               H. Jung 
            
             
            
                      J. Pirrung
            
         * Kohtumenetluse keel: saksa.